I. A környezeti hatásvizsgálati és az egységes környezethasználati engedélyezési eljárásról szóló 314/2005. (XII. 25.) Korm. rendelet hatálya alá tartozó ügyekben hozott határozat vonatkozásában fellebbezésnek van helye:

A döntés ellen fellebbezésnek van helye az általános közigazgatási rendtartásról szóló 2016. évi CL. törvény [a továbbiakban: Ákr.] 116. § (1) bekezdése alapján, hivatkozva a környezet védelmének általános szabályairól szóló 1995. évi LIII. törvény 71/A. § (1) bekezdésére, valamint a környezeti hatásvizsgálati és az egységes környezethasználati engedélyezési eljárásról szóló 314/2005. (XII. 25.) Korm. rendelet 26/A. § -ra. A határozat véglegessé válására vonatkozó szabályokat az Ákr. 82. § részletezi.

A fellebbezést a határozat közlésétől számított tizenöt napon belül elektronikus úton a https://epapir.gov.hu/ oldalon keresztül lehet előterjeszteni a Jász-Nagykun-Szolnok Vármegyei Kormányhivatal Környezetvédelmi, Természetvédelmi és Hulladékgazdálkodási Főosztálynál a környezetvédelemi hatósági ügyekért felelős helyettes államtitkárnak, mint másodfokú környezetvédelmi hatóságnak címezve (Energiaügyi Minisztérium, Környezetvédelemért felelős helyettes államtitkár).

Az Ákr. 118. § (1) - (2) bekezdései alapján az ott meghatározottakon túl a fellebbezésben a következőket fel kell tűntetni: a megtámadott döntést hozó hatóság megnevezése, a megtámadott döntés iktatószáma, a döntés közlésének időpontja.

A fellebbezés illetéke ötezer forint, amely összeget az eljárás megindításakor – a technikai feltételek megléte esetén – elektronikus fizetési és elszámolási rendszeren keresztül, vagy átutalással, az átutalás közleményrovatában az ügyfél neve, lakcíme vagy székhelye, vala-mint a fellebbezésben hivatkozott ügyszám feltüntetésével Magyar Államkincstár által vezetett 10032000-01012107 számú, „Eljárási illetékbevételi” számlára kell megfizetni. A befizetés igazolását a fellebbezési eljárás kezdeményezéskor a beadványhoz csatolni kell.

II. Minden más esetben

A hatóság döntése végleges, ha azt a hatóság már nem változtathatja meg. A véglegesség a döntés közlésével áll be.

Jogszabálysértés esetén a kézbesítéstől számított 30 napon belül az alábbi döntések ellen közigazgatási per kezdeményezhető a Debreceni Törvényszéknél (4025 Debrecen, Széchenyi u. 9.) a Jász-Nagykun-Szolnok Megyei Kormányhivatal ellen indított keresettel. A keresetlevelet a Jász-Nagykun-Szolnok Megyei Kormányhivatal Környezetvédelmi, Természetvédelmi és Hulladékgazdálkodási Főosztályánál lehet benyújtani vagy ajánlott küldeményként postára adni. A jogi képviselővel eljáró fél, valamint a belföldi székhelyű gazdálkodó szervezet a keresetlevelet elektronikus úton, űrlapbenyújtás támogatási szolgáltatás igénybevételével köteles benyújtani a https://e-kormanyablak.kh.gov.hu linken keresztül. A keresetlevél benyújtásának a határozat hatályosulására halasztó hatálya nincs.

A közigazgatási per eljárási illetéke 30 000 Ft. Az illeték megfizetéséről a Törvényszék utólag rendelkezik (tárgyi illeték-feljegyzési jog).